b'\n_START_ARTICLE_\nGeorge Eastman\n_START_SECTION_\nVida\n_START_PARAGRAPH_\nGeorge Eastman va n\xc3\xa9ixer a Waterville, Nova York. Fill de George Washington Eastman i Maria Eastman, tenia dues germanes grans sent el fill m\xc3\xa9s petit de la casa, una granja que els seus pares havien comprat l\'any 1849. Tant \xc3\xa9ll com les seves germanes grans (Ellen Maria i Katie) van ser educats a casa, encara que a partir dels 8 anys George va anar a l\'escola privada de Rochester._NEWLINE_A principis del 1840 el pare de George Eastman va obrir una escola de negocis a Rochester anomenada "Eastman Commercial College". La salut del propi pare va comen\xc3\xa7ar a empitjorar i l\'any 1860 la familia va acabar abandonant la granja per mudar-se a Rochester. FInalment acabaria morint el maig de 1862._NEWLINE_Katie, la germana mitjana, va agafar la polio quan era jove i va acabar morint l\'any 1870 quan en George tenia 16 anys. Ell va acabar deixant l\'escola i va comen\xc3\xa7ar a treballar per ajudar a la seva fam\xc3\xadlia, que despr\xc3\xa9s de la mort del pare tenia menys ingressos. Quan Eastman va comen\xc3\xa7ar a tenir \xc3\xa8xit en el negoci de la fotografia, es va comprometre a retornar-li el favor que havia fet la seva mare per criar-lo amb tots els esfor\xc3\xa7os que va comportar._NEWLINE_George Eastman mai es va casar. Tenia una relaci\xc3\xb3 molt propera amb la seva mare i la seva germana. El que si va tenir va ser una llarg amor plat\xc3\xb2nic cap a josephine Dickman, companya de negocis amb la que va tenir una relaci\xc3\xb3 m\xc3\xa9s propera al morir la mare del George l\'any 1907. Mencionar tamb\xc3\xa9 que a Eastman li agradava viatjar i era un apassionat de tocar el piano._NEWLINE_La p\xc3\xa8rdua de la seva mare va ser especialment dolor\xc3\xb2s per George Eastman. Gaireb\xc3\xa9 patol\xc3\xb2gicament preocupat pel dec\xc3\xb2rum, es va sentir incapa\xc3\xa7 de controlar les seves emocions davant dels seus amics per primer cop. "Quan la meva mare va morir, vaig plorar tot el dia". M\xc3\xa9s endavant, el 4 de setembre de 1922, obriria el "Eastman Theater" a Rochester que inclouria una cambra dedicada a la mem\xc3\xb2ria de la seva mare: el teatre "Kilbourn".\n_START_SECTION_\nL\'invent del rodet\n_START_PARAGRAPH_\nEl 1883 l\'americ\xc3\xa0 Eastman invent\xc3\xa0 el rodet fotogr\xc3\xa0fic, un rotlle de film flexible que f\xc3\xa9u possible la presa de diferents fotografies sense haver de canviar la pel\xc2\xb7l\xc3\xadcula._NEWLINE_El rodet de paper seria tamb\xc3\xa9 alguna cosa b\xc3\xa0sica per a la invenci\xc3\xb3 del cinema, ja que el seu \xc3\xbas es trobava en les creacions dels pioners del cinema com Thomas Edison, els germans Lumi\xc3\xa8re i Georges M\xc3\xa9li\xc3\xa8s. _NEWLINE_El 4 de setembre de 1888 Eastman va registrar la marca Kodak -un nom comercial sense significat, adoptat simplement perqu\xc3\xa8 contenia dos cops la lletra k, la preferida d\'Eastman i va rebre una patent per a la seva c\xc3\xa0mera que usava el rodet de paper._NEWLINE_El mateix 1888 llen\xc3\xa7a al mercat la c\xc3\xa0mera Kodak 100 Vista, que utilitzava rodets de 100 fotos circulars i per a la campanya de promoci\xc3\xb3 de les quals va encunyar la frase \xc2\xabVosaltres premeu el bot\xc3\xb3, nosaltres fem la resta\xc2\xbb. _NEWLINE_El m\xc3\xa9s important \xc3\xa9s que a partir d\'aquest moment ja no es requerien grans coneixements en fotografia o en la utilitzaci\xc3\xb3 de productes qu\xc3\xadmics. Aquesta c\xc3\xa0mera es venia ja carregada i llesta per a realitzar les fotos. Una vegada usada, es retornava a la casa que n\'extreia el rodet, es revelaven les fotos i les retornava juntament amb la c\xc3\xa0mera ja carregada. _NEWLINE_Els preus eren molt econ\xc3\xb2mics, uns 25$ la c\xc3\xa0mera carregada i el rodet carregat i revelat nom\xc3\xa9s costava 10$. Aix\xc3\xb2 va suposar que l\'\xc3\xbas de la fotografia es va poder estendre a tota la poblaci\xc3\xb3, \xc3\xa9s per tant el moment de la socialitzaci\xc3\xb3 de la fotografia. _NEWLINE_Ja en l\'any 1889 Eastman canvia el rodet de paper per un de cel\xc2\xb7luloide i uns anys m\xc3\xa9s tard elimina la incomoditat d\'haver de retornar la c\xc3\xa0mera sencera, al comen\xc3\xa7ar la comercialitzaci\xc3\xb3 d\'un rodet protegit que permet la seva col\xc2\xb7locaci\xc3\xb3 i extracci\xc3\xb3 a plena llum. _NEWLINE_\xc3\x89s en aquests anys quan sorgeix la fotografia d\'afeccionat tal com la coneixem en l\'actualitat.'